《栖贤三峡桥》
清代·赵希璜

玉渊下注三峡开，清猿啼断悲风来。辚辚萧萧千乘车，横枝直干万朵梅。

长公之诗清入骨，推倒峨眉厌月𩨳。坚瘦长输紫翠间，面目新看云雾拨。

鼋鼍鱼鳖蛟螭叫，或偃或仰或垂头。忽然吞食怪事发，水石激射凝不流。

东虹西虹美人愁，银河织女归牵牛。乌鹊逃入栖贤谷，少儿晓上梳妆楼。

甚深法力遏奔溜，飞桥谁补青天漏。靊霳犹闻出地贲，喧豗竞逐回风骤。

作者简介：广东长宁人，字渭川。乾隆四十四年举人。官河南安阳知县。有《四百三十二峰草堂诗钞》。